Terveydeksi - kansallinen terveys- ja hyvinvointiohjelma 2025-2027

Hankeopas IPS- Sijoita ja valmenna! – toimintamallin laajennuksen valtionavustushakuun

Sisältö (Älä kirjoita sisällysluetteloon mitään. Kirjoita julkaisun teksti ja päivitä Sisältö painamalla funktionäppäintä F9 ja valitse Päivitä koko luettelo.)

[1 Saatteeksi 3](#_Toc179898533)

[2 IPS-toimintamallin tausta, ja aiempi kehittämistyö Suomessa 5](#_Toc179898534)

[3 Tilannekuva 7](#_Toc179898535)

[4 Kehittämishankkeen tavoitteet 9](#_Toc179898536)

[5 Kehittämishankkeen toimenpiteet, ja toimintaperiaatteet 11](#_Toc179898537)

[6 Kehittämishankkeen toimeenpanon organisaatio 15](#_Toc179898538)

[7 Kehittämishankkeen viestintä 19](#_Toc179898539)

[8 Ohjeet hankehakemuksen ja -suunnitelman laatimiseen 21](#_Toc179898540)

# Saatteeksi

Petteri Orpon hallitusohjelman mukaisesti toteutetaan poikkihallinnollisesti ja yhdessä järjestöjen kanssa kansallinen terveys- ja hyvinvointiohjelma Terveydeksi, jolla vahvistetaan hyvinvoinnin ja terveyden edistämisen vaikuttavuutta ottamalla käyttöön vaikuttaviksi arvioituja käytäntöjä sekä kehitetään uusia ratkaisuja perustuen kokonaistaloudelliseen hyötyyn ja kustannusvaikuttavuuteen.

Kansallisen terveys- ja hyvinvointiohjelman tavoitteena on vähentää keskeisten kansansairauksien ja niiden riskitekijöiden aiheuttamaa hyvinvointivajetta ja tautitaakkaa, lisätä työ- ja toimintakykyä, sekä vähentää väestöryhmien välisiä eroja terveys- ja hyvinvointiongelmissa vuoteen 2028 mennessä. Ohjelman tavoitteena on myös vähentää sosiaali- ja terveyspalvelujen tarvetta pitkällä aikavälillä.

Terveydeksi -ohjelman toimeenpanossa otetaan huomioon hallitusohjelman muut samoja tavoitteita tukevat kirjaukset (mm. Suomi Liikkeelle –ohjelma, valtakunnallinen nuorisotyön ja –politiikan ohjelma, Terveyden edistämisen määrärahalla rahoitettavat toimet, sosiaali- ja terveydenhuollon Kansallinen palvelureformi) sekä muut prosessit, joihin ohjelman tavoitteilla ja toimilla on liittymäpintoja (mm. Suomen kestävän kasvun ohjelman investoinnit, EU4Health-ohjelman hankkeet).

Terveydeksi -ohjelman poikkihallinnollinen ohjausryhmä on valinnut toimenpiteet asiantuntijaryhmän ehdotukseen perustuen ja ottaen huomioon hallitusohjelman tavoitteet. Ohjelma sisältää viisi toimenpidekokonaisuutta ja 14 toimenpidettä. Yksi Terveydeksi -ohjelman toimenpidekokonaisuuksista on *Julkisten palvelujen ennaltaehkäisevien toimien vahvistaminen.* Tähän kokonaisuuteen sisältyy toimenpide *4.4.2 Tuetun työllistymisen IPS-työhönvalmennuksen vakiinnuttaminen.* Toimenpiteen tavoitteena on laajentaa tutkimusnäyttöön ja kansainvälisiin laatukriteereihin perustuvan IPS-toimintamallin käyttöönottoa osana hyvinvointialueiden psykiatrisen hoidon ja kuntoutuksen palveluita, niillä alueilla, jotka eivät vielä ole ottaneet mallia käyttöön. Toimenpiteen tavoitteena on lisäksi valmistella toimintamallin käyttöönottoa myös muiden haavoittuvassa asemassa olevien ryhmien palveluissa (esimerkiksi osatyökykyiset ja pitkäaikaistyöttömät).

Terveydeksi -ohjelma tukee IPS-toimintamallin käyttöönoton laajentamista Suomessa kehittämishankkeella ja siihen liittyvillä valtionavustuksilla. Terveyden ja hyvinvoinnin laitos (THL) koordinoi kehittämishanketta ja tukee sekä arvioi IPS-toimintamallin käyttöönottoa, toimeenpanoa ja tuloksia. Hankkeessa hyödynnetään ja jatketaan osana kansallisen mielenterveysstrategian (2020–2023) ja Suomen Kestävän kasvun ohjelman (2023–2024) toimeenpanoa toteutetun IPS-kehittämishankkeen työtä.

Valtionavustushankkeissa IPS-toimintamalli otetaan käyttöön osana hyvinvointialueiden psykiatrisen hoidon ja kuntoutuksen palveluita työikäisten (18–64-vuotiaat), erityisesti vakavaa mielenterveyden häiriöitä sairastavien henkilöiden työllistymisen ja kestävän työllisyyden edistämiseksi. IPS-toimintamallin käyttöönotto ja juurtuminen käytäntöön edellyttävät psykiatrisen hoidon ja kuntoutuksen sekä työllistymistä tukevien palveluiden uudenlaista, tiivistä yhteistyötä. Valtionavustushankkeissa IPS-työhönvalmennus toteutuu hyvinvointialueen psykiatrisen hoidon ja kuntoutuksen palveluissa tiiviissä yhteistyössä työllisyysalueen palveluiden kanssa niin, että IPS-työhönvalmentajat työskentelevät osana psykiatrisen hoidon omaa organisaatiota.

Osana IPS – Sijoita ja valmenna! -kehittämishanketta toteutetaan arviointitutkimus. Tutkimuksen tavoitteena on arvioida IPS-työhönvalmennuksen käyttöönoton onnistumista uusilla alueilla sekä tutkia IPS-työhönvalmennuksen vaikuttavuutta valmennettavien työllistymiseen, toimeentuloon, mielenterveyspalveluiden käyttöön sekä psykososiaaliseen hyvinvointiin. Valtionavustushankkeet osallistuvat tutkimuksen toteutukseen muun muassa aineistonkeruun osalta.

# IPS-toimintamallin tausta, ja aiempi kehittämistyö Suomessa

Mielenterveyden häiriöt kuuluvat maailmanlaajuisesti yleisimpiin pitkien sairauslomien, työkyvyttömyyseläkkeelle siirtymisen, katkonaisen ja epävakaan työuran sekä työmarkkinoilta syrjäytymisen syihin. Vakavaan mielenterveyden häiriöön sairastuneiden työllistyminen on erityisen haasteellista. Kuitenkin 60 % vakavaa mielenterveyden häiriötä sairastavista henkilöistä haluaa työskennellä. Tästä huolimatta heidän työllisyysasteensa on maailmanlaajuisesti hyvin matala. Esimerkiksi skitsofreniaan sairastuneiden henkilöiden työllisyysaste on Suomessa vain noin 10 %:a. Työelämästä syrjäytymisen katsotaan johtuvan vaikeiden oireiden lisäksi myös siitä, ettei psykiatrisessa hoitojärjestelmässä ole kiinnitetty tarpeeksi huomiota tämän kohderyhmän ammatilliseen kuntoutukseen ja työllistymisen edistämiseen. Mielenterveyden häiriöistä ei kuntouduta yhteiskuntaan riittävän tehokkaasti, mikä lisää tarvetta vaikuttavampien toimintojen käyttöönottoon mielenterveyspalveluissa.

Vahvaan tutkimusnäyttöön ja kansainvälisiin laatukriteereihin perustuva IPS-työhönvalmennus on alun perin 1990-luvulla Yhdysvalloissa kehitetty toimintamalli, joka tukee vakaviin mielenterveyden häiriöihin sairastuneiden henkilöiden työllistymistä ja työllisyyttä. IPS-työhönvalmennuksessa tavoitteena on asiakkaan työllistyminen palkkatyöhön avoimille työmarkkinoille työhönvalmentajan tuella. Valmennuksessa lähtökohtana ovat työnhakijan omat toiveet työllistymisestä ja työn sisällöstä sekä henkilön oma osaaminen, voimavarat ja taidot. IPS-työhönvalmennuksen keskeisin ero perinteisiin, ammatillisen kuntoutuksen tai työllistymistä edistäviin toimintoihin verrattuna on se, että työhönvalmennus toteutuu osana psykiatrista hoitoa ja kuntoutusta. Kun työllistymisen tuki on integroitu psykiatriseen hoitoon, asiakkaat työllistyvät kaksi kertaa niin todennäköisesti kuin erillisinä toteutetuissa palveluissa. Työhönvalmennus seuraa asiakasta myös työpaikalle. Työhönvalmentajat toimivat työpaikalla niin työntekijän, työnantajan kuin koko työyhteisönkin tukena.

Suomessa IPS-toimintamallin käyttöönotto aloitettiin vuosina 2020-2023 osana kansallisen mielenterveysstrategian toimeenpanoa tavoitteena työelämään kuntouttavien mielenterveyspalvelujen parantaminen. Yhtäältä taustalla vaikutti yhteiskunnan tasolla vahvistunut ymmärrys osatyökykyisten työvoimapotentiaalista. Toisaalta myös ymmärrys siitä, että yksilötasolla työllistyminen, ja itsensä hyödylliseksi tunteminen, lisäävät myös osatyökykyisen koettua työ- ja toimintakykyä ja edistävät yhteiskunnallista osallisuutta. Työllistyminen ja työskentely tukevat kuntoutumista ja vähentävät riippuvuutta hoitojärjestelmästä. Niiden on myös osoitettu lisäävän koettua terveyttä ja elämänlaatua sekä kohentavan myös kuntoutujan taloudellista tilannetta.

IPS-toimintamallin käyttöönottoa laajennettiin osana Suomen Kestävän kasvun ohjelmaa (RRP) 2023-2024. Terveyden ja hyvinvoinnin laitos (THL) on koordinoinut, tukenut ja arvioinut toimintamallin käyttöönottoa ja toimeenpanoa vuosina 2020-2024. THL:n toteuttaman arviointitutkimuksen mukaan (Sipilä & Appelqvist-Schmidlechner 2024) lähes 50 % IPS-työhönvalmennuspalveluun osallistuneista työllistyi avoimille työmarkkinoille vuosina 2021-2023 vähintään kerran. IPS-työhönvalmennuksessa työllistyminen lisäsi myös asiakkaan psykososiaalista hyvinvointia ja tuki siten kuntoutumista. Merkittävä osa arviointitutkimuksessa haastatelluista suomalaisista psykiatrian ammattilaisista toivoi IPS:n olevan kiinteä osa psykiatrista hoitoa tulevaisuudessakin (94 %). Valtaosa psykiatrian ammattilaisista arvioi, että IPS-työhönvalmennus soveltuu

* tukemaan mielenterveyskuntoutujaa työelämätavoitteissaan (93 %)
* tukee psykiatrisesta sairaudesta toipumista (95 %)
* tuo tarvittavan lisän psykiatriseen hoitoon ja kuntoutukseen (93 %)

Kuntoutussäätiö on lisäksi selvittänyt Sosiaali- ja terveysministeriölle IPS -toimintamallin vaikuttavuutta ja sovellettavuutta eri mielenterveyshäiriöryhmiin (Harkko ym. 2018). Toimintamalli arvioitiin niin työllisyys- ja hyvinvointivaikutusten kuin kustannusvaikuttavuudenkin suhteen. Kuntoutussäätiön selvityksessä IPS- Sijoita ja valmenna! -toimintamallin toimeenpanon kustannuksien todetaan olevan samansuuntaisia muiden työllistymisen ja työhön kuntoutumisen tukipalveluiden kanssa. Selvityksen mukaan IPS-toimintamallin tuloksellisuuden on kuitenkin osoitettu olevan kaksi- tai kolminkertainen verrokkipalveluihin nähden. (mt.)

Terveydeksi -ohjelmassa IPS-toimintamallin kansallista käyttöönottoa laajennetaan uusille hyvinvointialueille osana niiden psykiatrisen hoidon ja kuntoutuksen palveluita. Tavoitteena on valmistella toimintamallin käyttöönottoa myös muiden haavoittuvassa asemassa olevien ryhmien palveluissa (esimerkiksi osatyökykyiset ja pitkäaikaistyöttömät).

# Tilannekuva

IPS-työhönvalmennus on terveydenhuoltolain tarkoittama integratiivinen, mielenterveyden häiriöiden hoitoon ja kuntoutukseen kuuluva monimuotoinen palvelu, ja toimintamalli on Suomessa liitetty skitsofreniapotilaiden Käypä hoito -suosituksiin. IPS-palvelu kirjataan potilastietojärjestelmään terveydenhuollon kirjauksena omalla I-ryhmän toimenpidekoodillaan IEY30. Syksyllä 2024 IPS-toimintamalli on käytössä Suomessa kahdeksalla hyvinvointialueella sekä Helsingin ja HUS:n psykoosipalveluissa.

IPS -toimintamallista on saatu hyviä työllistymistuloksia erityisesti vaikeisiin mielenterveyden häiriöihin sairastuneiden henkilöiden keskuudessa. Toimintamalli on osoittautunut vaikuttavaksi esimerkiksi skitsofreniaan, bipolaariseen häiriöön ja depressioon sairastuneiden kohdalla. Hyviä tuloksia on saatu tämän lisäksi persoonallisuushäiriö-, päihdehäiriö- ja autismikirjon häiriö -diagnoosien saaneiden keskuudessa. Erityisen rohkaisevia tulokset ovat alle 30-vuotiaiden ryhmässä. Ensipsykoosiin sairastuneiden nuorten kohdalla IPS -toimintamalli on osoittautunut toimivaksi erityisesti tilanteissa, joissa tavoitteena on opintoihin kiinnittyminen tai opinnoissa edistyminen.

Vuosina 2020-2024 IPS-toimintamallin käyttöönotto on Suomessa painottunut psykoosisairauksiin sairastuneiden henkilöiden palveluihin. Kansainvälisten tutkimusten mukaan IPS-toimintamallista hyötyvät kuitenkin myös muihin kuin vakaviin mielenterveydenhäiriöihin sairastuneet henkilöt sekä henkilöt, joilla on päihteiden käytöstä aiheuttamia häiriöitä. IPS-toimintamalli on ollut vaikuttava myös mielialahäiriöihin sairastuneiden kohdalla, post traumaattisesta stressihäiriöstä kärsivillä veteraaneilla, veteraaneilla, joilla on selkärankavamma, metadon korvaushoidossa olevilla sekä NEET-nuorilla (young people not in employment, education or training).

Kaikkien edellisten ryhmien osalta toimintamallin vaikuttavuudesta on saatu vahva näyttö (näytön aste A). Kohtalainen näyttö (näytön aste B) toimintamallin vaikuttavuudesta on saatu mm. lihaksiin / luustoon liittyvien ja neurologisten häiriöiden osalta, nuorten aikuisten, joilla riski pysyvästä toimintarajoitteesta osalta sekä ihmisten, joilla on kroonista kipua osalta. Osana Terveydeksi-ohjelmaa toteutuvan IPS-kehittämishankkeen tavoitteena on valmistella IPS-toimintamallin käyttöönottoa myös muiden haavoittuvassa asemassa olevien ryhmien palveluissa (esimerkiksi osatyökykyiset ja pitkäaikaistyöttömät).

IPS – Sijoita ja valmenna! -toimintamallin taustalla on näkemys työllistymisestä ja työnteosta olennaisena osana ihmisen toipumista, ja yhteiskuntaan osallistumista. Lähtökohtana on ajatus siitä, että tasavertainen työskentely ns. normaalissa työsuhteessa, ja työntekijänä toimiminen, mahdollistavat kenties keskeisimmän sosiaalisen roolin toteutumisen aikuisen henkilön elämässä. On myös hyvä huomioida, että siinä missä psykiatrisessa hoitosuhteessa voidaan kyllä vahvistaa työkyvyn psyykkisiä osatekijöitä kuten oireiden hallintaa, stressinsietokykyä, pystyvyyden tunnetta, itseluottamusta, motivaatiotekijöitä ja toiminnallista tavoitteellisuutta, tapahtuu näiden valmiuksien siirtäminen käytäntöön kuitenkin työpaikalla. IPS -toimintamalli tähtää ennen kaikkea työnhakijan yhdenvertaiseen työllistymiseen sekä turvaamaan erilaisille työnhakijoille tasa-arvoiset oikeudet sekä osallisuuden ja aseman työmarkkinoilla.

# Kehittämishankkeen tavoitteet

Osana Terveydeksi-ohjelmaa toteutuvalla IPS-kehittämishankkeella on kolmenlaisia tavoitteita:

**Kehittämishankkeen työllistymis- ja taloudelliset tavoitteet ovat:**

− Aluehankkeiden IPS-työhönvalmennukseen osallistuvat mielenterveyden häiriöihin sairastuneet henkilöt työllistyvät erityyppisiin ja erimittaisiin työsuhteisiin

* IPS-työhönvalmennuksen kautta työllistyvien osaaminen ja työpanos ovat yhteiskunnan ja työnantajien käytössä
* Työllistyneiden kokonaisansiot lisääntyvät ja tarve sosiaaliturvaetuuksille vähentyy

**Työllistymis- ja taloudellisten vaikutusten lisäksi IPS -kehittämishankkeella on hyvinvointitavoitteita:**

− Aluehankkeiden IPS-työhönvalmennukseen osallistuminen ja työllistyminen lisäävät osallistuvien psykososiaalista hyvinvointia

* Koettu terveys ja elämänlaatu, työ- ja toimintakyky, omaa toimijuus ja yhteiskunnallinen osallisuus kohenevat ja vahvistuvat
* IPS-palveluun osallistuminen ja työllistyminen tukevat kokeiluihin osallistuvien kuntoutumista ja vähentävät riippuvuutta hoitojärjestelmästä

**Kehittämishanke vahvistaa ja lisää myös ammattilaisten osaamista:**

− Aluehankkeisiin osallistuvan psykiatrisen hoidon ja kuntoutuksen henkilöstön ymmärrys työn merkityksestä osana mielenterveyden häiriöihin sairastuneiden toipumista syvenee

* Työllistymiseen liittyvät kysymykset tulevat osaksi hoitoa
* Hoitoon liittyvä tieto yhdistyy asiakkaan ammatillisiin suunnitelmiin ja palveluihin
* Asiakkaiden ja ammattilaisten ymmärrys työssäkäynnistä osana kuntoutumista lisääntyy, mikä vahvistaa toipumisorientaation mukaista näkemystä kokonaisvaltaisesta hoidosta
* Työllistymistä tukevissa palveluissa työskentelevien yhteistyökumppanien ymmärrys erityistä tukea tarvitsevien tarpeista lisääntyy. Työllistymistä tukevia palveluita osataan räätälöidä paremmin mielenterveyden häiriöihin sairastuneiden yksilöllisiä tarpeita vastaaviksi
* Ammattilaiset työskentelevät hallinnonalat ylittäen moniammatillisissa tiimeissä ja koordinoivat monialaisia verkostoja, joihin kuuluu myös työnantajia, läheisiä sekä kokemusasiantuntijoita

**Kehittämishanke tukee IPS -toimintamallin laajempaa käyttöönottoa Suomessa**:

− Osana kehittämishanketta toteutetaan arviointitutkimus. Tutkimuksen tavoitteena on

* arvioida IPS-työhönvalmennuksen käyttöönoton onnistumista uusilla alueilla ja tutkia IPS-työhönvalmennuksen vaikuttavuutta valmennettavien työllistymiseen, toimeentuloon, mielenterveyspalveluiden käyttöön sekä psykososiaaliseen hyvinvointiin
* tuottaa tietoa, jota hyödynnetään IPS -toimintamallia suomalaisiin rakenteisiin juurrutettaessa,.ja valmisteltaessa toimintamallin käyttöönottoa myös muiden haavoittuvassa asemassa olevien ryhmien palveluissa

# Kehittämishankkeen toimenpiteet, ja toimintaperiaatteet

Terveydeksi-ohjelman IPS – Sijoita ja valmenna kehittämishankkeen laajennuksen toimenpiteet toteutetaan valtionavustushankkeissa vuosina 2025-2027. Kehittämishankkeen laajennuksella edistetään IPS-toimintamallin käyttöä valtakunnallisesti. Kehittämishankkeen aluehankkeissa (2-3 kokeilua) otetaan käyttöön tutkimusnäyttöön ja kansainvälisiin laatukriteereihin perustuva tuetun työllistymisen IPS -työhönvalmennus -palvelu osana hyvinvointialueiden psykiatrisen hoidon ja kuntoutuksen palveluita. Palvelun sisällöt liittyvät työelämään sijoittumisen tukeen, työn ylläpitämisen tukeen sekä työelämässä pysymisen tukeen. IPS -työhönvalmennuksen toimintamallikuvaus on liitteenä.

Valtionavustushankkeissa IPS -työhönvalmennus toteutuu hyvinvointialueen psykiatrisen hoidon ja kuntoutuksen palveluissa tiiviissä yhteistyössä työllisyysalueen palvelujen kanssa niin, että IPS-työhönvalmentajat työskentelevät osana psykiatrisen hoidon omaa organisaatiota. Kehittämishankkeen laajennusta toteuttavissa valtionavustushankkeissa mallinnetaan ne käytänteet, joilla IPS-työhönvalmennus toteutuu psykiatriseen hoitoon ja kuntoutukseen integroituna palveluna.

**Valtionavustushankkeiden kehittämisen vaiheita ovat**:

*− Palveluiden kehittäminen ja toteuttaminen:*

* Valtionavustushankkeet ottavat käyttöön kansainvälisiin laatukriteereihin perustuvan tuetun työllistymisen IPS -työhönvalmennuksen osana psykiatrisen hoidon ja kuntoutuksen palveluitaan. Hakijan tulee järjestää alueellisiin kokeiluihin rekrytoitaville / hankkeessa toimiville työhönvalmentajille mahdollisuus suorittaa työvalmennukseen suuntautuva Kuntoutus-, tuki- ja ohjauspalvelujen erikoisammattitutkinto tai osia siitä hankkeen aikana. Erikoisammattitutkintoa täydennetään myös kehittämishankkeessa järjestettävällä IPS-menetelmäkoulutuksella ja työpajoilla. Hankkeissa varmistetaan, että IPS -toimintamallin juurtumisen kannalta oleelliset henkilöt (ml. esimiestaso) osallistuvat menetelmäkoulutukseen ja työpajoihin.

*− Seuranta ja arviointi:*

* IPS-kehittämishankkeen laajennusta toteuttavat valtionavustushankkeet vastaavat toiminnan arvioinnista ja seurannasta itse. Hankkeet sitoutuvat kuitenkin tuottamaan säännöllisesti arviointitietoa hanketoimintaa koordinoivan THL:n raportointi- ja arviointitarpeisiin liittyen koko hankekauden ajan. Valtionavustushankkeet osallistuvat myös kehittämishankkeen arviointitutkimukseen tukemalla mm. tutkimusdatan keräämisessä. Tutkimusaineistona käytetään hankkeen aikana kerättäviä kysely-, haastattelu- ja asiakasdokumentaatioaineistoja. Aineistoa kerätään valmennettavilta, työhönvalmentajilta sekä psykiatriselta hoitotaholta. Hankkeiden tulee myös arvioida ja kuvata hanketta ja sen kustannuksia esittäen arvioita myös vaihtoehtoisista kustannuksista. Hankkeet tekevät yhteistyötä muiden kokeilualueiden ja koordinoivan tahon (THL) kanssa.

*− Juurruttaminen:*

* Valtionavustushankkeissa tulee koota säännöllisesti kokoontuva psykiatrisen hoidon ja kuntoutuksen sekä työllistymistä tukevien palveluiden esimiestason seurantaryhmä, jonka tehtävänä on tukea ja ohjata IPS-toimintamallin käyttöönottoa ja toimeenpanoa. Seurantaryhmä varmistaa toiminnan kehittämisen ja IPS -toimintamallin alueellisen juurtumisen.

*− Levittäminen:*

* Valtionavustushankkeet tukevat kehittämishankkeen koordinaatiosta vastaavaa tahoa (THL) toimintamallin kansallisessa levittämisessä, juurruttamisessa ja valmisteltaessa toimintamallin laajentamista myös muihin haavoittuviin ryhmiin

**Toimintaperiaatteet**

Hankehakijan tulee järjestää hankkeeseen rekrytoitaville / hankkeessa toimiville työhönvalmentajille mahdollisuus suorittaa työvalmennukseen suuntautuva Kuntoutus-, tuki- ja ohjauspalvelujen erikoisammattitutkinto tai osia siitä. Hakijat varaavat talousarviossaan riittävät resurssit opintojen suorittamiseen, ml. esimerkiksi matkakulut.

Työvalmennukseen suuntautuva Kuntoutus-, tuki- ja ohjauspalvelujen erikoisammattitutkinto on 180 osaamispisteen laajuinen, ja riippuen opiskelijan aiemmasta koulutuksesta ja osaamisesta on opintojen kesto noin 1–1,5 vuotta. Eräissä oppilaitoksissa opinnot voi suorittaa myös oppisopimuksena. Opinnot sisältävät oppilaitoksesta riippuen 10–15 lähiopetuspäivää.

Tutkinnon suorittaminen asettaa tiettyjä pätevyysvaatimuksia alueellisiin kokeiluihin rekrytoitaville työhönvalmentajille. Opinnot edellyttävät oppilaitoksen määrittelemää soveltuvaa pohjakoulutusta, sosiaali- ja terveysalan perustutkinnon tasoisia tietoja ja taitoja ja aikaisemmin hankittua osaamista/alan työkokemusta. Alalla on myös terveydentilavaatimuksia (ns. SORA-lainsäädäntö; opiskeluun soveltumattomuuteen liittyvät ratkaisut), jotka voivat olla opiskelijaksi ottamisen esteenä. Opetushallituksen laatima koulutuksen kuvaus ja perusteet löytyvät seuraavasta linkistä: <https://eperusteet.opintopolku.fi/#/fi/ammatillinen/2432570/tutkinnonosat>

IPS -kehittämishankkeen aluehankkeissa sitoudutaan pilotoimaan tuetun työllistymisen IPS -työhönvalmennusta sen kansainvälisiä laatukriteerejä ja periaatteita noudattaen. Kehittämishankkeen koordinoinnista vastaava taho (THL) tukee aluhankkeita tässä tuottamalla em. erikoisammattitutkintoa täydentävän IPS-menetelmäkoulutuksen ja työpajoja. Aluehankkeissa varmistetaan, että myös IPS-toimintamallin juurtumisen kannalta oleelliset henkilöt (ml. esimiestaso) osallistuvat menetelmäkoulutukseen ja työpajoihin.

IPS-toimintamallin käyttöönottoa tukevia materiaaleja myös kehitetään hankkeen eri vaiheissa yhteistyössä alueellisten kokeilujen kanssa, ja materiaaleja otetaan alueellisissa kokeiluissa yhteisesti käyttöön. Aluehankkeet sitoutuvat tekemään yhteistyötä muiden kokeilualueiden ja koordinoivan tahon (THL) kanssa.

Hankehakija turvaa aluehankkeeseen rekrytoitavalle henkilöstölle resurssit ja mahdollisuuden osallistua osana IPS-kehittämishankkeen laajennusta järjestettäville hankevierailuille (matkakustannusvaraukset yms.).

Kehittämishankkeen aluehankkeissa sitoudutaan tuottamaan säännöllisesti arviointitietoa hanketoimintaa koordinoivan THL:n raportointi- ja arviointitarpeisiin liittyen koko hankekauden ajan. Valtionavustushankkeet osallistuvat myös kehittämishankkeen arviointitutkimukseen tukemalla mm. tutkimusdatan keräämisessä. Tutkimusaineistona käytetään hankkeen aikana kerättäviä kysely-, haastattelu- ja asiakasdokumentaatioaineistoja. Aineistoa kerätään valmennettavilta, työhönvalmentajilta sekä psykiatriselta hoitotaholta. Aluehankkeiden tulee myös arvioida ja kuvata hanketta ja sen kustannuksia esittäen arvioita myös vaihtoehtoisista kustannuksista. Hankkeet tekevät yhteistyötä muiden kokeilualueiden ja koordinoivan tahon (THL) kanssa.

Hankehakijoilta edellytetään myös säännöllisesti toteutettuja itsearviointeja sekä väliraportointia. Kehittämishankkeen koordinoinnista vastaava taho (THL) tukee ja ohjaa aluehankkeita tässä tuottamalla itsearviointia ja raportointia tukevan materiaalin. Hakijat nimeävät hankehakemuksessa vastuuhenkilön arviointiin liittyvien tehtävien koordinointia ja tutkimustiedon kokoamista ja raportointia varten.

Jotta IPS-kehittämishankkeen tavoitteet saavutetaan, varmistetaan aluehankkeissa asiakkaiden osallistuminen ja vaikuttaminen oman palvelunsa ohella myös palveluiden kehittämiseen ja arviointiin. Asiakasosallisuutta tukevat ja mahdollistavat menetelmät ovat käytössä aluehankkeissa, ja niitä kehitetään kokeiluissa edelleen. Aluehankkeiden projektiorganisaatioissa on asiakas- ja/tai kokemusasiantuntijaedustus (ml. projektiryhmät, ohjausryhmät, seurantaryhmät). Asiakasosallisuus varmistetaan myös kehittämishankkeen operatiivisen toimeenpanon tasolla THL:n koordinoimissa hankkeen ohjaus- ja projektiryhmissä.

# Kehittämishankkeen toimeenpanon organisaatio

IPS-kehittämishanke toimeenpannaan aluehankkeina, joille myönnetään valtionavustusta. Sosiaali- ja terveysministeriö vastaa kehittämishankkeen strategisesta johtamisesta. Kehittämishankkeen operatiivisesta ohjauksesta, toimeenpanosta ja koordinaatiosta sekä arviointitutkimuksesta vastaa Terveyden ja hyvinvoinnin laitos (THL). Sen tehtävänä on mm. tukea hakijoita valtionavustushankkeiden valmistelussa ja rahoituspäätösten jälkeen aluehankkeita IPS-toimintamallin toimeenpanossa. THL koordinoi aluehankkeiden välistä yhteistyötä ja vastaa kansallisesta kehittämistyöstä sekä kehittämishankkeen arviointitutkimuksen toteutuksesta. Kansallisella ohjauksella varmistetaan, että IPS -toimintamallin toimeenpano toteutuu aluehankkeissa yhtenäisesti ja toimintamallin kansainvälisiä laatukriteerejä ja periaatteita noudattaen.

Kehittämishankkeen etenemistä tukee ja seuraa ohjausryhmä ja aluehankkeiden toimintaa ohjaa projektiryhmä. Projektiryhmä tukee alueellisten kokeilujen välistä yhteistyötä, ja tarjoaa niille puitteet vertaisoppimiselle ja kokemusten vaihdolle sekä toiminnan suunnan tarkistamiselle.

THL vastaa kehittämishankkeen alueellisten kokeilujen hanketuesta STM:n ja THL:n välisen sopimuksen mukaisesti:

***Valmisteluvaiheen tuki***

* THL osallistuu kehittämishankesuunnitelman valmisteluun STM:n tukena
* THL osallistuu arviointiohjeen ja arviointikriteerien laatimiseen STM:n tukena
* THL arvioi ja tekee esityksen valtionavustushakemuksista
* THL vastaa alueellisten kokeilujen hankevalmistelun tuesta

***Käynnistämisvaiheen tuki***

* Aloitusseminaarit, motivointi
* Verkostojen vahvistaminen, osaajien yhdistäminen
* IPS-menetelmäosaamisen tuki (koulutus)
* Arvioinnin suunnittelu − haasteiden paikannus

***Toteuttamisvaiheen tuki***

* Aluehankkeiden koordinaatio ja toimeenpanon tuki
* Työpajat ja -kokoukset, Innokylä -työskentely, yhteistyötila − verkostojen ja kommunikaation ylläpito
* Hankevierailut
* Aluehankkeiden seuranta ja arviointi, raportointi STM:lle
* Tuki tutkimusaineistojen keruuseen liittyen
* IPS-toimintamallin käyttöönottoa tukevien materiaalien kehittäminen yhteistyössä aluehankkeiden kanssa, materiaalien yhteinen käyttöönotto
* Aluehankkeiden itsearviointia ja raportointia tukevien materiaalien tuottaminen

***Viestinnän ja sidosryhmätyöskentelyn tuki***

* Asiantuntijatuki alueellisille hankeorganisaatioille alueellisten tilaisuuksien toteuttamisessa ja asiakastuki kansallisiin tilaisuuksiin
* Kansallisten tilaisuuksien toteuttaminen
* Kansainvälisen, European IPS Learning Community -konferenssin järjestäminen syyskuussa 2025
* Viestinnän tuki ja alueiden hankeviestinnän koordinointi

***Tulosten juurruttamisen ja levittämisen tuki***

* Juurruttamisen ja levittämisen suunnittelu ja tuki (aluehankkeet)
* Tuloksista tiedottaminen (kansallisesti, ja kansainvälisesti)
* Erikseen sovittavista erillisselvityksistä ja vastaavista vastaaminen
* IPS-työhönvalmennuspalvelun vakiinnuttaminen; kansalliset suositukset ja ohjeistus
* IPS-laatuarviointien toteuttaminen aluehankkeissa (fidelity reviews)
* Valmistelut liittyen IPS-toimintamallin laajentamiseen myös muihin haavoittuvassa asemassa oleviin ryhmiin

***Arviointitutkimus***

IPS-kehittämishankkeen aluehankkeissa mallinnetaan ne käytänteet, joilla tuetun työllistymisen näyttöön perustuva IPS -työhönvalmennus toteutuu osana psykiatrisen hoidon ja kuntoutuksen palveluja. Kehittämishankkeen toimeenpanoa ja tavoitteiden toteutumista seurataan arviointitutkimuksella, joka tukee IPS -toimintamallin laajempaa käyttöönottoa Suomessa.

Arviointitutkimuksen tavoitteena on arvioida IPS-työhönvalmennuksen käyttöönoton onnistumista uusilla alueilla sekä tutkia IPS-työhönvalmennuksen vaikuttavuutta valmennettavien työllistymiseen, toimeentuloon, mielenterveyspalveluiden käyttöön sekä psykososiaaliseen hyvinvointiin.Tutkimusprosessi rakennetaan dialogiseksi niin, että tutkimus etenee rinnakkain aluehankkeiden kehittämistyön kanssa ja toimintamallin toimeenpanoa tukien. Arviointitutkimuksesta vastaa THL, joka raportoi arviointi- ja tutkimustulokset STM:lle yhdessä sovittavalla tavalla. Aluehankkeet osallistuvat tutkimuksen käytännön toteutukseen muun muassa tutkimusaineistojen keruun osalta sekä toteuttamalla säännöllisesti itsearvioinnin. THL vastaa tutkimus- ja itsearviointimateriaalien suunnittelusta ja toimittamisesta hankkeille, ja tukee arviointiaineiston keruuta hankkeissa. Arviointitutkimuksen toteutusta tarkennetaan vielä aluehankkeiden valinnan jälkeen. Tutkimuksessa on tarkoitus selvittää:

1) Kuinka IPS-työhönvalmennuksen käyttöönotto ja toimeenpano uusilla alueilla onnistui?

2) Miten soveltuvaa ja tuloksellista IPS-työhönvalmennus on ammattilaisten näkemyksen mukaan lievään vs. vakavaan mielenterveyden häiriöön sairastuneiden kohdalla?

3) Mitkä ovat IPS-työhönvalmennuksen vaikutukset valmennettavien työllistymiseen, toimeentuloon ja palveluiden käyttöön?

4) Mitkä ovat IPS-työhönvalmennuksen hyödyt psykososiaalisen hyvinvoinnin näkökulmasta

Tutkimusaineistona käytetään hankkeen aikana kerättäviä kysely-, haastattelu- ja asiakasdokumentaatioaineistoja. Aineistoa kerätään valmennettavilta, työhönvalmentajilta sekä psykiatriselta hoitotaholta. Tämän lisäksi tutkimusaineistona käytetään aikaisempien IPS-kehittämishankkeiden aikana (vuosina 2021 - 2024) kerättyjä rekisteriaineistoja (n=665) valmennettavien työllistymisestä, toimeentulosta ja mielenterveyspalveluiden käytöstä. Rekisteritutkimuksessa IPS:n vaikuttavuuden toteamiseksi muodostetaan myös kaltaistettu verrokkiryhmä Hoitoilmoitusrekisteristä (n. 27 000).

Kehittämishankkeen aluehankkeilla on osana rahoitusta velvoite seuraaviin arviointi tutkimukseen liittyviin tehtäviin:

* Aluehankkeet nimeävät hankehakemuksessa vastuuhenkilön arviointiin liittyvien tehtävien koordinointia ja tutkimustiedon kokoamista ja raportointia varten
* Aluehankkeet ja mukana olevat ammattilaiset osallistuvat arviointiin liittyvään valmisteluun ja yhteistyöhön sekä THL:n tekemiin haastatteluihin ja kyselyihin myöhemmin sovittavilla tavoilla. Aineistoa kerätään hankkeen alkaessa sekä väli- ja loppuarviointia varten
* Aluehankkeet auttavat THL:ta tavoittamaan kehittämishankkeeseen osallistuvia asiakkaita, työnantajia ja muita mahdollisia toimijoita arviointitutkimuksen haastatteluja/ kyselyjä varten
* Aluehankkeilta edellytetään myös säännöllisesti toteutettuja itsearviointeja sekä väliraportointia myöhemmin sovituin menetelmin. Kehittämishankkeen koordinoinnista vastaava taho (THL) tukee ja ohjaa aluehankkeita tässä tuottamalla itsearviointia ja raportointia tukevan materiaalin

# Kehittämishankkeen viestintä

Viestintä on olennainen osa IPS-kehittämishankkeen onnistumista ja tavoitteiden saavuttamista. Laadukkaan viestinnän tavoitteena on tukea luottamuksellisen ja vuorovaikutteisen yhteistyön rakentumista kehittämishankkeen ja alueellisten kokeilujen kesken. Viestinnällä varmistetaan, että hankkeeseen osallistuvilla eri osapuolilla on ajanmukainen ja olennainen tieto hankkeen tavoitteista, toteuttamisesta sekä ymmärrys käytettävistä viestintäaineistoista. Laadukkaalla ja kohderyhmälähtöisellä viestinnällä varmistetaan myös, että eri sidosryhmät saavat selkeän käsityksen kehittämishankkeen tavoitteista ja keinoista niihin pääsemiseksi. Kehittämishankkeen viestinnän lähtökohtia ovat avoimuus, luotettavuus, yhteistyön korostaminen ja vuorovaikutteinen tapa toimia.

Viestintää suunnitellaan ja toteutetaan IPS-kehittämishankkeen eri vaiheissa eri tavoin. Hankkeen käynnistymisvaiheessa viestinnällä tuetaan ennen kaikkea hankkeen sisäistä vuorovaikutusta ja tavoitekeskustelua sekä vuoropuhelua eri sidosryhmien kanssa. Toteuttamisvaiheessa viestinnän painopiste siirtyy toimeenpanon tukemiseen sekä sidosryhmien informoimiseen siitä, mitä on jo saatu aikaan, miten hankkeessa edetään sekä peilataan näitä sidosryhmien odotuksiin. Tulosten juurruttamis- ja levittämisvaiheessa keskitytään hankkeen aikaansaannoksista ja tuloksista tiedottamiseen ja niistä raportointiin. Viestinnän jokaisessa vaiheessa hyödynnetään monipuolisesti erilaisia viestinnällisiä keinoja, kanavia sekä sisältöjä.

***Viestintävastuut jakautuvat seuraavasti:***

* STM vastaa kehittämishankkeen viestinnästä yhteistyössä THL:n kanssa
* STM vastaa strategisesta viestinnästä sekä ministeriön toimialaan kuuluvasta viestinnästä mm. päätösviestinnästä
* THL vastaa kehittämishankkeen muusta viestinnästä yhdessä STM:n kanssa sovittujen linjausten ja tavoitteiden pohjalta
* Aluehankkeet vastaavat viestinnästä omalta osaltaan
* Aluehankkeiden viestintätoimijat vastaavat aluetason yleisestä viestinnästä, sen suunnittelusta ja resursoinnista

***Hankkeiden työskentely Innokylässä***

Innokylän palvelut tarjoavat tukea toimintamallien kehittämiseen, kokeiluun ja arviointiin. Innokylän verkkopalvelussa (www.innokyla.fi) tehtyä työtä voi hyödyntää osana hankkeiden raportointia ja lisäksi tietoa hyödynnetään hankkeiden ulkoisessa arvioinnissa. Kun ratkaisut ja toimintamallit kehitetään ja jaetaan Innokylässä, ne ovat hyödynnettävissä laajemminkin hankkeiden päätyttyä.Valtionavustushankkeen työskentelystä Innokylässä vastaa hankkeen hallinnoija.

THL tukee IPS-valtionavustushankkeiden IPS-tiiminvetäjiä (tai muuta hankehenkilöstöä) Innokylä-työskentelyssä, ja luomaan oman IPS-aluehankkeensa Innokylä-sivun (ns. toimintamalli) ja linkittämään sen keskeisiin kokonaisuuksiin. THL ohjeistaa myös niistä ydinteemoista, jotka on hyvä käydä läpi aluehankkeiden omia toimintamallikuvauksia esiteltäessä.

IPS-tiiminvetäjät tuottavat IPS-aluehankkeensa Innokylä-sivulle sisältöä 4 kertaa hankekauden aikana:

* Miten IPS-toimintamalli on lähtenyt käyntiin omassa organisaatiorakenteessa (dl 15.6.2025)
* Miten asiakastyö on käynnistynyt, miten integroituminen hoitotiimin kanssa on toteutunut (dl 30.11.2025)
* Miten yhteistyö alueellisten työllisyyspalvelujen kanssa on edennyt (dl 15.6.2026)
* Miten IPS-toimintamalli on juurtunut omalle alueelle, millaiset tulokset ja opit on saatu laatuarvioinnista (dl 30.11.2026)

***Raportointi***

THL vastaa IPS-kehittämishankkeen kokonaisraportoinnista ja laatii IPS-kehittämishankkeesta ja sen koordinaatiosta väliraportin ja loppuraportin STM:lle.

Aluehankkeet raportoivat THL:lle etenemisestään. IPS-tiiminvetäjät antavat seurantatietoja THL:lle 2–3 kuukauden välein Webropolissa täytettävällä määräaikaisseurantalomakkeella. Hankkeet kuvaavat kehittämistyönsä tulokset ja toimintamallinsa Innokylään.

THL raportoi rahoittajalle Hankesalkussa kolmannesvuosittain seuraavasti:


* 30.4.2025, 31.8.2025 ja 31.12.2025
* 30.4.2026, 31.8.2026 ja 31.12.2026 sekä mahdollisesti
* 31.3.2027

# Ohjeet hankehakemuksen laatimiseen

IPS-kehittämishankkeen hakemuksesta tulee käydä ilmi seuraavat asiat:

* Hakemuksesta ilmenevät hankkeen tavoitteet, niiden saavuttamiseksi suunnitellut toimenpiteet ja tavoiteltavat tulokset. Tavoitteet ja toimenpiteet on kuvattu siten, että niiden perusteella on mahdollista arvioida, toteuttaako hanke asetuksessa säädettyjä, avustettaville hankkeille asetettuja edellytyksiä.
* Hakemus osoittaa, että esitettyjä toimenpiteitä on suunniteltu noudattaen IPS-työhönvalmennuksen toimintamallikuvausta sekä tässä opaassa esitetyt tavoitteet ja toimintaperiaatteet huomioiden. Toimintamallikuvaus on liitteenä tämän oppaan lopussa.
* Hakemuksesta ilmenevät ne käytänteet, joilla IPS-työhönvalmennus toteutetaan psykiatriseen hoitoon ja kuntoutukseen integroituneena palveluna. Hakemuksen liitteenä toimitetaan aiesitoumuslomake, josta ilmenee ttyöllisyysalueen palveluiden yhteistyökumppani / osatoteuttaja sekä osatoteuttajien hankkeeseen osallistumista koskevien periaatepäätösten päivämäärät.
* Hakemuksessa on kuvattu sitä, miten yhteistyö toteutuu työllisyysalueen palvelujen kanssa.
* Hakemuksessa on kuvattu toimia, joilla hankkeessa varmistetaan asiakkaiden osallistuminen ja vaikuttaminen oman palvelunsa ohella myös palveluiden kehittämiseen ja arviointiin (esimerkiksi asiakas- ja/tai kokemusasiantuntijaedustus hankkeen projektiorganisaatioissa).
* Hakemuksessa on esitetty arvio mahdollisista riskeistä.
* Hakemukseen on kirjattu hankkeeseen osallistuvien organisaatioiden hankehenkilöstölle (ml. esimiestaso) resurssit ja mahdollisuus osallistua IPS-kehittämishankkeen laajennuksessa järjestettäviin IPS-menetelmäkoulutuksiin ja työpajoihin.
* Hakemuksessa esitetään riittävät resurssit (ml. matkakustannusvaraukset) sekä valmiudet hankkeeseen rekrytoitavan henkilöstön kouluttamiseksi. Hakemuksessa nimetään se oppilaitos, jossa rekrytoitavat työhönvalmentajat voivat suorittaa työvalmennuksen osaamisalaan suuntautuvan Kuntoutus-, tuki- ja ohjauspalvelujen erikoisammattitutkinnon tai osia siitä.
* Hakemukseen on kirjattu hankkeeseen rekrytoitavalle henkilöstölle resurssit ja mahdollisuus osallistua osana IPS-kehittämishankkeen laajennusta järjestettäville hankevierailuille (matkakustannusvaraukset yms.)
* Hakemuksesta ilmenee hankkeen toteuttamisaikataulu, ja merkittävimmät toimenpiteet ja aikataulutus kuukausikohtaisesti.
* Hakemuksessa on kuvaus siitä, miten toimintaa ja tuloksia arvioidaan ja seurataan. Hakemuksessa on nimetty yhteyshenkilö arviointitiedon säännölliseksi tuottamiseksi hanketoimintaa koordinoivan THL:n raportointi- ja arviointitarpeisiin liittyen.
* Hakemuksessa sitoudutaan säännölliseen, jatkuvaan raportointiin sekä toimintamallikuvaukseen osaksi Innokylä-alustaa.
* Hakemuksesta ilmenee, kuinka IPS-työhönvalmennus aiotaan juurruttaa osaksi vakiintunutta toimintaa hankkeen päätyttyä.

**IPS-TOIMINTAMALLIKUVAUS**

****

Kuvio 1. IPS- toimintamallin ydinominaisuudet ja prosessi

|  |
| --- |
| **TYÖNHAKIJATASO:** |
| • Palvelu on avoin kaikille asiakkaille, joiden henkilökohtaisena tavoitteena on työllistyminen palkkatyöhön. |
| • Työhönvalmennus integroituu osaksi asiakkaan palveluketjua, ja toteutuu tiiviissä yhteistyössä hoito- ja kuntoutustahon kanssa. |
| • Palvelu on vapaaehtoista ja käynnistyy asiakkaan omien toiveiden, tarpeiden ja tavoitteiden mukaan. |
| • Yksilöllinen, kestoltaan rajaamaton palvelu (ns. jatkettu tuki) ei pääty työllistymisvaiheessa, vaan jatkuu niin kauan kuin työllistynyt asiakas sitä tarvitsee. |
| **TYÖNTEKIJÄTASO:** |
| • Työhönvalmentajat erikoistuvat ja keskittyvät nopeaan työn etsintään avoimilta työmarkkinoilta. |
| • Sama työhönvalmentaja toteuttaa työllistymisen tuen kaikki vaiheet (1-5) |
| • Varmistetaan taloudellisiin tukiin & etuuksiin liittyvän ohjauksen ja neuvonnan saaminen (sekä työnhakija- että työnantaja-asiakkaat) |
| • Työhönvalmentajilla on realistisesti mitoitettu asiakasmäärä (max. 20 valmennettavaa / työhönvalmentaja). |

**PALVELUN TAUSTALLA OLEVAT ARVOT JA PERIAATTEET (EUSE Toolkit, 2014):**

* **Yksilöllisyys** – Jokaista kohdellaan palvelussa ainutlaatuisena yksilönä, jolla on omat kiinnostuksen kohteensa, mieltymyksensä sekä henkilökohtainen elämätilanteensa ja elämäntarinansa.
* **Kunnioitus** – Palvelu on aina työnhakija-asiakkaan työllistymistä edistävä, arvostava ja ikään katsomatta soveltuva.
* **Itsemääräämisoikeus** – Työnhakija-asiakasta tuetaan kehittämään mielenkiinnon kohteitaan ja mieltymyksiään sekä ilmaisemaan valintojaan ja määrittämään työllistymis- ja elämänsuunnitelmiaan henkilökohtaisten mahdollisuuksiensa ja elämäntilanteensa mukaan.
* **Tietoon perustuva valinta** – Työnhakija-asiakasta tuetaan ymmärtämään mahdollisuutensa, jotta hän voi tehdä mieltymystensä mukaisia valintoja ja ymmärtää valintojensa seuraukset.
* **Voimaantuminen** – Työnhakija-asiakasta tuetaan tekemään omaan elämäänsä ja yhteiskuntaan osallistumiseen vaikuttavia valintoja ja olemaan itse keskeisesti mukana palveluiden suunnittelussa, arvioinnissa ja kehittämisessä.
* **Luottamuksellisuus** – Työnhakija-asiakkaiden antamia tietoja käsitellään luottamuksellisesti ja julkistetaan vain käyttäjän luvalla.
* **Joustavuus** – Palvelu on joustava ja vastaa yksilön tarpeita.
* **Saavutettavuus** – Palvelu, tilat ja tieto ovat kaikkien henkilöiden saavutettavissa.

**PALVELUN SISÄLTÖ**

1. ***PALVELUUN HAKEUTUMINEN; SOPIMINEN TYÖNHAKIJA-ASIAKKAAN KANSSA***

Palvelua tarjotaan kaikille töihin haluaville ja siihen osallistuminen perustuu aina vapaaehtoisuuteen ja asiakkaan tietoiseen valintaan. Palvelu on yksilöllinen ja pitkäkestoinen tuki työllistymiseen.

**Työhönvalmentaja**

* laatii palvelun alkaessa työnhakija-asiakkaan kanssa yhteistyösopimuksen, johon kirjataan tietojen vaihtoon liittyvä suostumus eli mitä työllistymisen tukemiseen liittyvää tietoa saa vaihtaa eri toimijoiden kanssa
* varmistaa, että työnhakija-asiakas saa taloudellisiin tukiin ja etuuksiin liittyvää ohjausta ja neuvontaa tavoitteena välttää sosiaaliturvaetuuksien katkoksia ja lievittää etuuksien menettämiseen liittyvää huolta
* laatii työnhakija-asiakkaan kanssa toimintasuunnitelman, jota päivitetään koko prosessin ajan (esim. 3kk/6kk/12kk kohdalla)

Palvelu käynnistyy heti asiakkaan positiivisen ilmaisun jälkeen

1. ***OSAAMISEN KARTOITTAMINEN; AMMATILLINEN PROFILOINTI***

Palvelun alussa kartoitetaan työnhakija-asiakkaan kanssa yhteistyössä hänen toiveensa, tavoitteensa ja osaamisensa sekä tehdään ammatillinen profilointi.

**Työhönvalmentaja**

* tunnistaa työnhakija-asiakkaan vahvuudet ja voimavarat, tavoitteet, kiinnostuksen kohteet sekä resurssit
* kartoittaa työnhakija-asiakkaan koulutukset, työkokemuksen ja osaamisen
* asettaa työnhakija-asiakkaan kanssa realistiset tavoitteet työllistymiselle ja työnhaulle
* liittää osaamiset ja profiilin sekä niihin liittyvän tiedon jakamisen osaksi toimintasuunnitelmaa

 Kartoittaminen ja profilointi tehdään 1-3 tapaamiskerran aikana, joiden jälkeen kontaktointi työnantajiin käynnistyy

1. ***NOPEA TYÖN ETSINTÄ; AVOIMET TYÖMARKKINAT***

Palvelussa keskeistä on nopea työnhaku sekä työhönvalmentajan iso rooli työnetsinnässä.

**Työhönvalmentaja**

* seuraa aktiivisesti paikallisia työmarkkinoita ja tuntee työnantaja-asiakkaiden rekrytointitarpeet
* tutustuu ja oppii työnantajien työvoimatarpeista ja palkkaamiskäytännöistä
* etsii työpaikkoja, joissa työnhakijoiden vahvuudet ja työnantajien työvoiman tarve vastaavat toisiaan
* kohtaa työnantajia, käy neuvotteluja työsuhteista ja työtehtävistä, kokoaa mahdollisista työnantajista valikoiman sekä markkinoi työnhakijoita sekä tarjoamaansa tukea työnantajalle
* työhönvalmentajalla on vähintään 6 työnantaja- tai rekrytointikontaktia viikossa

**** Työnhakija-asiakkaan ensimmäinen kasvokkainen kohtaaminen mahdollisen työnantajan kanssa toteutuu jo kuukauden sisällä palvelun aloituksesta

1. ***TYÖSKENTELY TYÖNANTAJA-ASIAKKAAN KANSSA; TUESTA SOPIMINEN***

Palvelussa työhönvalmentaja työskentelee työnantaja-asiakkaan kanssa löytääkseen hänen tarpeeseensa sopivan työntekijän. Palvelussa työhönvalmentaja tukee työnantajaa ja työyhteisöä työsuhteen alkaessa sekä työhön kiinnittymisessä.

**Työhönvalmentaja**

* tuntee pääpiirteittäin työnhakijaan ja työllistämiseen liittyvät tuet ja etuudet
* tekee systemaattista työnlouhintaa sekä työtehtävien räätälöintiä
* valmentaa tarvittaessa koko työyhteisöä

Työnantaja-asiakas näkee työnhakijan palkkaamisesta syntyvät edut ja hyödyt

1. ***TYÖSUHTEEN YLLÄPITÄMISEN TUKI; TUKI TYÖSSÄ JA TYÖPAIKAN ULKOPUOLELLA***

Palvelussa työhönvalmentaja tukee työnhakija-asiakasta työsuhteeseen orientoitumisessa, työn oppimisessa ja työkulttuuriin tutustumisessa sekä tilanteen vakauttamisessa ja seuraa asiakkaan tilannetta.

**Työhönvalmentaja**

* auttaa työyhteisöä rakentamaan työnhakija-asiakkaalle jatkotuen hyödyntämällä työpaikan omia resursseja
* tukee työnhakija-asiakasta työn ulkopuolella yhdessä päävastuussa olevien sosiaali- ja terveydenhuollon vastaavien toimijoiden kanssa
* vähentää tukea asteittain työsuhteen aikana

 Työnhakija-asiakkaan omien voimavarojen kasvaessa tarve työhönvalmentajan tuelle vähenee

**PALVELUN ORGANISOINTI & HENKILÖSTÖ**

1. ***ESIMIESTASON SEURANTA- JA OHJAUSRYHMÄ***

Työllistymisen tuen ja psykiatrisen hoidon ja kuntoutuksen sekä työllistyvien osalta työterveydenhuollon palvelujen esimiehistä koostuva seurantaryhmä arvioi ja ohjaa tuetun työllistymisen näyttöön perustuvan IPS- toimintamallin käyttöönottoa ja toimeenpanoa.

**Seuranta- ja ohjausryhmä**

* noudattaa ja levittää tuetun työllistymisen IPS -toimintamallin taustalla vaikuttavia arvoja ja periaatteita
* hyväksyy ja vahvistaa suunnitelmat, joilla viisivaiheinen tuetun työllistymisen IPS -toimintamalli muunnetaan tuotteiksi, palveluiksi ja prosesseiksi
* hyväksyy ja vahvistaa suunnitelmat, joilla toteutetaan viisivaiheisen tuetun työllistymisen IPS – toimintamallin tuloksellinen markkinointi niin työnhakija- kuin työnantaja-asiakkaillekin
* varmistaa asiakkaiden osallistumisen ja vaikuttamisen oman palvelunsa ohella myös palveluiden kehittämiseen ja arviointiin

 Seuranta- ja ohjausryhmä varmistaa IPS -toiminnan kehittämisen ja toimintamallin alueellisen juurtumisen

1. ***INTEGROIDUT TYÖLLISTYMISEN TUEN JA PSYKIATRISEN HOIDON- & KUNTOUTUKSEN PALVELUT***

Työllistymisen tuen ja psykiatrisen hoidon ja kuntoutuksen sekä työllistyvien osalta työterveydenhuollon palvelut muodostavat kokonaisuuden niin, että niistä rakentuu toisiaan tukeva palveluprosessi.

**Integroidussa IPS -palvelussa**

* työhönvalmentajien työpiste on jaettu hoitotiimin kanssa
  + mikäli työpiste on erillään, osallistuvat työhönvalmentajat viikoittain hoitotiimin kokouksiin (ei korvattavissa hallinnollisilla kokouksilla), joissa keskustellaan yksittäisistä työnhakija-asiakkaista, heidän työllistymistavoitteistaan sekä tehdään yhteisiä päätöksiä
* työhönvalmentajat ovat kiinnittyneinä 1-2 psykiatriseen hoitotiimiin, joiden kautta asiakasohjaus tapahtuu
* työhönvalmentajilla ja hoitotaholla on selkeä työn- ja vastuun jako;
  + hoitotaholla on vastuu siitä, että ihmisen vointi on riittävän hyvä, ja että arki sujuu
  + työhönvalmentajan tehtävät liittyvät puhtaasti työllistymisen edistämiseen
* työnhakija-asiakkaan kanssa laadittu yhteistyösopimus ja tietojen vaihtoa koskeva suostumus ohjaavat työllistymisen tukeen liittyvien tietojen ja hoitotietojen käsittelemistä sekä yhdistämistä yhdeksi kansioksi

 Integroiduissa palveluissa työhönvalmentajat osallistuvat hoidon suunnitteluun ja työllistymisen tuki kuuluu hoitosuunnitelmaan

1. ***TYÖHÖNVALMENNUS -TIIMI***

Työhönvalmentajien työtä tehdään tiimipohjaisesti niin, että tiimissä työskentelee vähintään kolme työhönvalmentajaa, joista yksi toimii tiiminvetäjänä.

**Tiimirakenteessa**

* työhönvalmentajilla on yksilölliset asiakasmäärät; kokoaikaisella työhönvalmentajalla max 20 asiakasta
* tiiminvetäjä seuraa ja varmistaa, että tiimissä noudatetaan IPS -toiminnan kansainvälisiä laatusuosituksia ja periaatteita
* tiiminvetäjä seuraa ja raportoi tiimin tuloksista (seuranta tiimitasolla, ei yksittäisten työntekijöiden tasolla)
  + työhönvalmentajien oma, laatua ja tuloksia arvioiva tiimitapaaminen viikoittain
* niin työmäärää, kuin työnantajakontaktejakin voidaan tehokkaasti jakaa

 Vastuullinen työhönvalmennus tarkoittaa, että jokainen työhönvalmentaja vastaa työllistymisen tuen kaikkien vaiheiden toteuttamisesta IPS -toiminnan laatukriteerejä ja periaatteita noudattaen

1. ***TYÖHÖNVALMENTAJIEN OSAAMINEN***

Työhönvalmentajat työskentelevät ratkaisukeskeisesti työnhakija-asiakkaiden yksilöllisten tavoitteiden ohjatessa työskentelyä. Heillä on kyky nostaa esiin työnhakijan omia voimavaroja ja taitoja, ja riittävä osaaminen niin itse IPS -toimintamalliin, kuin ohjaus- ja valmennustyöhönkin liittyen. Työhönvalmentajat tuntevat paikalliset työmarkkinat sekä palvelujärjestelmän, ja he työskentelevät asiakaslähtöisesti huomioiden sekä työnhakija- että työnantaja-asiakkaan tarpeet.

**Osaaminen varmistetaan**

* huolellisella rekrytoinnilla
* varmistamalla riittävät resurssit ja valmiudet rekrytoitavien työhönvalmentajien kouluttamiseksi
* edistämällä yhteisöllistä oppimiskulttuuria ja kannustamalla jatkuvaan oppimiseen
* seuraamalla ja arvioimalla IPS- työhönvalmennuksen toimeenpanoa ja turvaamalla mahdollisuudet työskentelyyn kansainvälisiä laatukriteerejä ja periaatteita noudattaen.

 Työllistymisen tuen ja psykiatrisen hoidon- ja kuntoutuksen integroituihin palveluihin palkatut työhönvalmentajat hallitsevat omat tehtävänsä, ja ymmärtävät roolinsa ja vastuunsa